**Dôvodová správa**

#

# A. Všeobecná časť

Návrh ústavného zákona, ktorým sa mení a dopĺňa Ústava Slovenskej republiky č. 460/1992 Zb. v znení neskorších predpisov (ďalej len „návrh ústavného zákona“) predkladá skupina poslancov Národnej rady Slovenskej republiky za hnutie OBYČAJNÍ ĽUDIA a nezávislé osobnosti (OĽaNO-NOVA).

Skúsenosti s ostatnou voľbou predsedu Najvyššieho kontrolného úradu Slovenskej republiky (ďalej len „NKÚ“), len zvýraznili, že predseda NKÚ je napriek deklarovanej nezávislosti do veľkej miery politickou funkciou. Pokiaľ jestvuje skutočný záujem o nezávislé vedenie NKÚ je nevyhnutné prepracovať spôsob voľby predsedu NKÚ a podpredsedov NKÚ.

K nezávislosti, vo všeobecnosti, nepochybne prispieva aj morálna a odborná vybavenosť. V zmysle Ústavy Slovenskej republiky, a teda aj zákona o Najvyššom kontrolnom úrade Slovenskej republiky, môže byť za predsedu NKÚ zvolený každý občan s trvalým pobytom v Slovenskej republike, ktorý v deň volieb dovŕši 21 rokov veku. Takto nastavené kritériá na predsedu NKÚ a podpredsedov NKÚ nezaručujú zvolenie kandidátov s potrebnou kvalifikáciou a skúsenosťami.

**Cieľom predloženého ústavného návrhu zákona je vytvorenie splnomocňovacích ustanovení, na základe ktorých, je následne možné sprísniť požiadavky na funkciu predsedu NKÚ a podpredsedov NKÚ ako aj prepracovať a precizovať spôsob ich voľby**.

Predkladaný návrh ústavného zákona nemá žiaden vplyv na rozpočet verejnej správy, na podnikateľské prostredie, životné prostredie, informatizáciu spoločnosti ani nemá žiadne sociálne vplyvy.

Návrh ústavného zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

**B. Osobitná časť**

**K Čl. I**

K bodom 1 a 2

Ide o legislatívnu úpravu, ktorá súvisí so zavedením splnomocňovacích ustanovení týkajúcich sa voľby predsedu NKÚ a podpredsedov NKÚ a ich kvalifikačných predpokladov.

**K Čl. II**

Navrhuje sa, aby ústavný zákon nadobudol účinnosť 1. novembra 2016, a to so zohľadnením legisvakančnej lehoty.

**DOLOŽKA ZLUČITEĽNOSTI**

**návrhu ústavného zákona** **s právom Európskej únie**

**Navrhovateľ ústavného zákona:** skupina poslancov Národnej rady Slovenskej republiky

**Názov návrhu ústavného zákona**: návrh ústavného zákona, ktorým sa mení a dopĺňa Ústava Slovenskej republiky č. 460/1992 Zb. v znení neskorších predpisov

**3. Predmet návrhu ústavného zákona:**

nie je upravený v primárnom práve Európskej únie,

nie je upravený v sekundárnom práve Európskej únie,

nie je obsiahnutý v judikatúre Súdneho dvora Európskej únie.

**Vzhľadom na to, že predmet návrhu ústavného zákona nie je upravený v práve Európskej únie, je bezpredmetné vyjadrovať sa k bodom 4. a 5.**

**Doložka**

**vybraných vplyvov**

**A.1. Názov materiálu:** návrh ústavného zákona, ktorým sa mení a dopĺňa Ústava Slovenskej republiky č. 460/1992 Zb. v znení neskorších predpisov

**Termín začatia a ukončenia PPK:** *bezpredmetné*

**A.2. Vplyvy:**

|  |  |  |  |
| --- | --- | --- | --- |
|   |  Pozitívne  |  Žiadne  |  Negatívne  |
| 1. Vplyvy na rozpočet verejnej správy |   | x |  |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | x |  |
| 3. Sociálne vplyvy |  | x |   |
| – vplyvy na hospodárenie obyvateľstva, |  | x |   |
| – sociálnu exklúziu, |   | x |   |
| – rovnosť príležitostí a rodovú rovnosť a vplyvy na zamestnanosť |  | x |   |
| 4. Vplyvy na životné prostredie |   | x |   |
| 5. Vplyvy na informatizáciu spoločnosti |   | x |   |

**A.3. Poznámky**

*Predkladaný návrh ústavného zákona nemá žiaden vplyv na rozpočet verejnej správy, na podnikateľské prostredie, životné prostredie, informatizáciu spoločnosti ani nemá žiadne sociálne vplyvy.*

**A.4. Alternatívne riešenia**

*Bezpredmetné*

**A.5. Stanovisko gestorov**

*Návrh ústavného zákona bol zaslaný na vyjadrenie Ministerstvu financií SR a stanovisko tohto ministerstva tvorí súčasť predkladaného materiálu.*